“ดาวฟิวเจอร์” ดิ่งกว่า 200 จุด ผิดหวังผลประกอบการ “ทาร์เก็ต”
“ดาวฟิวเจอร์” ดิ่งกว่า 200 จุด ผิดหวังผลประกอบการ "ทาร์เก็ต" ไตรมาส 2 ทรุดหนักเกือบ 90% เมื่อเทียบกับช่วงเดียวกันของปีก่อน เนื่องจากบริษัทลดราคาสินค้าเพื่อระบายสต็อกจำนวนมากที่คงอยู่ในคลังสินค้า
“ดาวฟิวเจอร์” ดิ่งกว่า 200 จุด ผิดหวังผลประกอบการ "ทาร์เก็ต" ไตรมาส 2 ทรุดหนักเกือบ 90%
17 ส.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงกว่า 200 จุดในวันนี้(17ส.ค.65) หลังทาร์เก็ตเปิดเผยผลประกอบการต่ำกว่าคาดในไตรมาส 2 โดย ณ เวลา 19.33 น.ตามเวลาไทย ดัชนีดาวโจนส์ฟิวเจอร์ลบ 212 จุด หรือ 0.62% สู่ระดับ 33,906 จุด
ด้านราคาหุ้นของทาร์เก็ต ซึ่งเป็นบริษัทค้าปลีกรายใหญ่ของสหรัฐ ดิ่งลงเกือบ 3% ในการซื้อขายก่อนเปิดตลาดหุ้นวอลล์สตรีท หลังเปิดเผยกำไรทรุดตัวลงอย่างหนักในไตรมาส 2
ทั้งนี้ ทาร์เก็ตเปิดเผยว่า กำไรในไตรมาส 2 ทรุดตัวลงเกือบ 90% เมื่อเทียบกับช่วงเดียวกันของปีที่แล้ว เนื่องจากบริษัทต้องทำการลดราคาสินค้าเพื่อระบายสต็อกจำนวนมากที่ยังคงอยู่ในคลังสินค้า
โดยทาร์เก็ตระบุว่า บริษัทมีกำไรสุทธิที่ระดับ 183 ล้านดอลลาร์ในไตรมาส 2 หรือ 39 เซนต์/หุ้น จากระดับ 1.82 พันล้านดอลลาร์ หรือ 3.65 ดอลลาร์/หุ้นในช่วงเดียวกันของปีที่แล้ว และต่ำกว่าที่นักวิเคราะห์คาดการณ์ที่ระดับ 72 เซนต์/หุ้น
อย่างไรก็ดี บริษัทมีรายได้ที่ระดับ 2.604 หมื่นล้านดอลลาร์ สอดคล้องกับตัวเลขคาดการณ์ของนักวิเคราะห์ นอกจากนี้ ทาร์เก็ตเปิดเผยว่ามูลค่าสต็อกในคลังสินค้าสูงถึง 1.532 หมื่นล้านดอลลาร์ในไตรมาส 2 เมื่อเทียบกับ 1.508 หมื่นล้านดอลลาร์ในไตรมาสแรก
ก่อนหน้านี้ ทาร์เก็ตสร้างความตื่นตระหนกต่อนักลงทุน หลังเปิดเผยกำไรต่ำกว่าคาดในไตรมาสแรก โดยระบุว่า บริษัทมีกำไรที่ระดับ 2.19 ดอลลาร์/หุ้น ต่ำกว่าที่นักวิเคราะห์คาดการณ์ที่ระดับ 3.07 ดอลลาร์/หุ้น ขณะที่ได้รับผลกระทบจากราคาน้ำมันและค่าขนส่งที่พุ่งขึ้น ส่งผลให้ราคาหุ้นทาร์เก็ตดิ่งลงเกือบ 25% ในการซื้อขายที่ตลาดหุ้นวอลล์สตรีทเมื่อวันที่ 18 พ.ค. ซึ่งเป็นการทรุดตัวรุนแรงที่สุดในรอบ 35 ปี
นักลงทุนจับตาการเปิดเผยตัวเลขยอดค้าปลีกประจำเดือนก.ค.ของสหรัฐในวันนี้ รวมทั้งรายงานการประชุมนโยบายการเงินประจำวันที่ 26-27 ก.ค.ของธนาคารกลางสหรัฐ (เฟด) เพื่อบ่งชี้ทิศทางอัตราดอกเบี้ยของเฟด